Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Жарко Стевноски, адвокат од Прилеп, поднесена против ООУ Добре Јованоски Прилеп, на 21.10.2022 година, го донесе следното

**Р Е Ш Е Н И Е**

Жалбата од Жарко Стеваноски, адвокат од Прилеп, поднесена против ООУ Добре Јованоски Прилеп, заведена во архивата на Агенцијата за заштита на правото на слободен пристап до информациите од јавен карактер под бр.08-259 на 10.10.2022 година **СЕ ОТФРЛА како ненавремена**.

**О Б Р А З Л О Ж Е Н И Е**

Како што е наведено во Жалбата, Жарко Стеваноски, адвокат од Прилеп на 24.08.2022 година, поднел Барања за пристап до информации од јавен карактер до ООУ Добре Јованоски Прилеп, заведено во ООУ Добре Јованоски Прилеп под бр.03-331/1 на 24.08.2022 година, со кое побарал по е-маил да му се достават слените информации:

„1. Да ми биде доставен Актот за систематизација на работните места на ООУ Добре Јованоски Прилеп со сите негови измени и дополнувања;

2. Да ми бидат доставени согласностите на актот за систематизација на работните места на ООУ Добре Јованоски Прилеп и неговите измени и дополнувања од страна на МИОА (Министерството за информатичко општество и администрација);

3.Огласите за вработување на работно место – Секретар во ООУ Добре Јованоски Прилеп сметано од 2006 год. до денес и одлуките за избор на кандидат за вработување на работното место Секретар во ООУ Добре Јованоски Прилеп.“

Барателот на информацијата на 10.10.2022 поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-259. Жалбата е поднесена поради молчење на Имателот на информации.

Агенцијата со електронски допис бр.08-259 од 10.10.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 17.10.2022 година до Агенцијата по електронски пат ги достави списите во врска со предметот, меѓу другите Решение за уважување на Барање бр.03-331/2 од 13.09.2022 година, во кое е наведено дека: „1. По барањето од точка бр.1 ООУ ....во прилог ви го доставувам Правилникот за Систематизација на работните места...2.По барањето од точка бр.2 ...во прилог ви ги достава согласностите од Министерството за информатичко општество и администрација...3.По барањето од точка бр.3 ...во прилог ви ги доставува огласите за вработување на работно место Секретар....“. Во прилог го достави и доказот дека побараните информации се доставени до Барателот преку електронската адреса на 14.09.2022 година.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како ненавремена, поради следното:

Во врска со Барањето поднесено на 24.08.2022, Агенцијата му укажува на барателот дека Жалбата е ненавремена бидејќи е поднесена на 10.10.2022 година, односно по истекот на законскиот рок.

Во однос на пропуштените рокови за постапување, Агенцијата укажува на следното:

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Од друга страна, во конкретниот случај, Имателот на информации во законски предвидениот рок постапил по Барањето на Барателот, со тоа што донел правилно, врз закон основано Решение и му се доставени бараните информации на начин и во форма наведено во Барањето за пристап до информации од јавен карактер, што Жалбата ја прави и неоснована.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Заменик директор/Zëvendës drejtor**

 **Blerim Iseni**